UKunene uthembisa Usuthu isibhaxu emdlalweni weligiUMXOLISI Kunene weMaritzburg United uthembisa ukuthi bazowathela induku AmaZulu FC abazobhekana nawo emdlalweni we-Absa Premiership eHarry Gwala Stadium, eMgungundlovu, kusasa ngo-8 ebusukuNDUDUZO DLADLA | January 17, 2020INJINI yeMaritzburg United uMxolisi Kunene, ithi AmaZulu FC "awasuke emabhozeni” njengoba la maqembu ezotholana phezulu emdlalweni wabakhaya kwi-Absa Premiership kusasa eHarry Gwala Stadium, eMgungundlovu, ngo-8 ebusuku.Yize uKunene engawaphimisanga la mazwi njengoba enjalo, kodwa inkulumo yakhe icacise bha ukuthi esifundazweni, iKwaZulu-Natal bafuna kucace ukuthi kukhala isicathulo sabo, beyiTeam Of Choice.Kulo nyaka iMaritzburg ithele othulini iLamontville Golden Arrows ngo 2-1, njengoba isizobhekana noSuthu komunye umdlalo wabakhaya kusasa.Ziya kulo mdlalo nje, azihambi kahle izinto kwiNyokan’ Eluhlazana njengoba isingenelwe amagoli ayisikhombisa, emidlalweni emithathu.Ivule unyaka ngesibhaxu sika 3-0 ishaywa yiMamelodi Sundowns ekhaya, yadlala ngokulingana neCape Town City kwaba ngu 2-2 ekuhambeni, nokuthe ngempelasonto edlule yehlulwa yiSuperSport United ngo 2-0.UKunene uthe bafuna amaphuzu amathathu kuMaZulu, ukuze baqinisekise ukuthi iMaritzburg iziqwaqwada zonke emakhanda esifundazweni.Ngakolunye uhlangothi sekuphele imidlalo eyisithupha, iTeam Of Choice ingayazi induku kwi-Absa Premiership. Empeleni ezika-Eric Tinkler zigcine ukushaywa ngoNovemba 27, zikhala ngaphansi kwiSuperSport ngo 2-0, ekhaya.“Sifuna amaphuzu aphelele kuMaZulu, ngaleyo ndlela sizokhombisa ukuthi kukhala isicathulo sethu KwaZulu-Natal,” usho kanje uKunene izolo.Okucace bha ngalo mdlalo ukuthi Usuthu luyavuza emuva, kanti iMaritzburg iyehluleka ukubhakuzisa inethi nakuba yakha inqwaba yamathuba.UKunene uthe unethemba lokuthi lo mdlalo wakusasa bazowahlohla amagoli.“Sakha inqwaba yamathuba, kuphela nje ibhola liyagoloza ukungena enethini. Kungasisiza kakhulu ukuthi sishaye igoli zibekwa nje, ukuze bezoba nengcindezi umdlalo wonke,” kusho uKunene.Egcina ukubhekana la maqembu abambane ngo 0-0 emdlalweni weligi owawuseKing Zwelithini Stadium, eMlaza, ngoDisemba 1. Ukuwina kweTeam of Choice kusasa kuzoqinisa indawo yayo kwiTop 8, kanti ukuwina koSuthu kuzolisusa endaweni eyingozi emsileni.
